Nøgleord

Sammendrag



Nøgleord

1. Institutionernes retsakter – valg af hjemmel – kriterier – fællesskabsretsakt, der har et dobbelt formål eller består af to led – det principielle eller fremherskende formål eller led afgørende – uadskillelige formål – anvendelse af flere hjemler – begrænsning – uforenelige procedurer – procedurerne i artikel 93 EF og 94 EF på den ene side og artikel 95 EF på den anden side

(Art. 93 EF, 94 EF og 95 EF)

2. Tilnærmelse af lovgivningerne – artikel 95 EF – anvendelsesområde – udelukkelse af »fiskale bestemmelser« – begreb – nærmere bestemmelser for inddrivelsen af skatter – omfattet

(Art. 95, stk. 2, EF)

3. Fiskale bestemmelser – tilnærmelse af lovgivningerne – direktiv 2001/44 – hjemmelsgrundlag – artikel 93 EF og 94 EF

(Art. 93 EF, 94 EF og 95 EF; Rådets direktiv 2001/44)

Sammendrag

1. Valget af rette hjemmel til vedtagelse af en fællesskabsretsakt skal bygge på objektive forhold, der kan efterprøves af Fællesskabets retsinstanser, såsom retsaktens formål og indhold. Hvis gennemgangen af en fællesskabsretsakt viser, at den har et dobbelt formål, eller at den består af to led, og det ene af disse kan bestemmes som det vigtigste eller fremherskende, mens det andet kun er sekundært, skal retsakten have en enkelt hjemmel, nemlig den, der kræves af det vigtigste eller fremherskende formål eller led. Hvis det godtgøres, at der med retsakten samtidig forfølges flere formål, der på uadskillelig måde er indbyrdes forbundne, uden at et af disse formål er sekundært og indirekte i forhold til det andet, bør en sådan retsakt dog undtagelsesvis vedtages med de dertil svarende forskellige hjemler. Anvendelsen af en dobbelt hjemmel er imidlertid udelukket, når de procedurer, der er fastlagt i de respektive hjemmelsbestemmelser, er uforenelige. Procedurerne i på den ene side artikel 93 EF og 94 EF og på den anden side artikel 95 EF er til hinder for, at sidstnævnte artikel anvendes samtidig med en af de to førstnævnte artikler som hjemmel ved vedtagelsen af en fællesskabsretsakt. Der kræves nemlig enstemmighed ved vedtagelsen af retsakter med hjemmel i artikel 93 EF og 94 EF, hvorimod kvalificeret flertal er tilstrækkeligt til, at en retsakt gyldigt kan vedtages med hjemmel i artikel 95 EF. Blandt de ovennævnte bestemmelser kan således alene artikel 93 EF og 94 EF samtidig udgøre rette hjemmel for en af Rådet vedtaget retsakt.

(jf. præmis 54-58)

2. Begrebet »fiskale bestemmelser« i artikel 95, stk. 2, EF, som udelukker anvendelse af den i bestemmelsens stk. 1 fastsatte procedure for vedtagelse af harmoniseringsforanstaltninger, som vedrører det indre markeds oprettelse og funktion, på sådanne bestemmelser, skal fortolkes således, at det ikke kun dækker bestemmelserne vedrørende den skattepligtige personkreds, de skattepligtige handlinger, beskatningsgrundlaget, satserne og undtagelserne fra de direkte og indirekte skatter, men ligeledes omfatter reglerne vedrørende de nærmere bestemmelser for inddrivelsen af disse skatter.

(jf. præmis 67)

3. Rådet vedtog således med rette direktiv 2001/44 om ændring af direktiv 76/308 om gensidig bistand ved inddrivelse af visse fordringer med hjemmel i artikel 93 EF og 94 EF og ikke med hjemmel i artikel 95 EF. Direktiv 2001/44 angår nemlig »fiskale bestemmelser« i artikel 95, stk. 2, EF’s forstand, således at denne bestemmelse ikke kan udgøre rette hjemmel for vedtagelsen af det pågældende direktiv.

(jf. præmis 76 og 77)